Ing wanci ngajêngakên rawuhipun pramèswari dalêm wau, ingkang sinuhun kangjêng susuhunan lênggah ing kajogan prabayasa, pangagêman dalêm kanigaran. Pramèswari dalêm lajêng angabêkti ing sampeyan dalêm, kadangu kasugênganipun saking Ngayogyakarta dumugi Surakarta, saha kasugênganipun ingkang sinuwun kangjêng sultan, tuwin Kangjêng Ratu Kancana, sasampunipun ngabêkti kaladosan wedang, lajêng kadhawuhan dhumatêng kamar sasana dayita kairid Kangjêng Ratu Madurêtna, para putri ingkang saking Ngayogya, saha putri dalêm ingkang among pangantèn.